Ils bigls en vischnanca

Da Marga Annatina Secchi 

Ozendi na datti ina vischnanca senza almain in bigl. Per ventira! Avant ch’i dettia l’aua currenta en chasa stuev’ins ir a bigl cun sadellas per prender aua. Pir cul svilup da las pumpas e cun la construcziun da bischens da fier (empè da lain) èsi stà pussaivel da construir in sistem da conducts che maina l’aua en chasa. En Svizra è vegnì quai l’emprim en las citads: a Turitg dal 1864, a Schaffusa dal 1885. Sin il pajais è quai vegnì anc pli tard: a Vnà per exempel datti idrants pir dapi il 1909.
Il bigl en vischnanca era pli baud il centrum d’ina part impurtanta da la vita da mintga di. Las lavunzas duvravan adina puspè il bigl, la muaglia er, almain d’enviern, uschia ch’igl era necessari da s’organisar bain, per na vegnir en ils pes in l’auter, ed oravant tut per garantir che l’aua saja adina netta. Tgi che fascheva laschiva aveva da lavar sez il bigl cur ch’el aveva finì. Per il solit era mintga chasada suenter roda en duair da tegnair schuber il bigl per ina emna. U tenor in verset da Zernez: “Scha nun amast il pastrügl, a teis tur fa our il bügl!” Tras correspundents dal DRG, dumandads enturn il 1920 co ch’i vegniva fatg or il bigl, vegnin nus a savair che a Ftan: “Our a Rontsch fan’ oura mincha di il bügl; uschigliö, cur cha’l muel es a chasa, duos jà, cur cha’l muel es davent, üna jà l’eivna”. E che a Scharans: “Lavar o la funtauna, que era igl plischer da nus buabs, trer o caltschols a calzers ad ir agn cun s-cheuas.” Quella giada n’avev’ins betg anc stivals da gumma!

Aspects linguistics
Linguisticamain datti ina differenza interessanta en il diever dal pled «bigl». Il bigl sez, sco object, ha fatg tras in grond svilup, dal simpel bloc da lain chavà or, sco ins vesa si d’alp, fin al bigl da vischnanca, l’emprim da lain da laresch, pli tard da cement. 
En Engiadina ha il pled “bügl” sa mantegnì per inditgar tut questas furmas. En Surselva ed en Sutselva perencunter è restà il pled “begl” mo per il recipient che survegn l’aua, pia per la furma veglia, entant che “funtauna” po vulair dir il medem ch’en Engiadina, ma er “bigl”, cun tgiern e tut.
En Surmeir ed en Val Schons hai dà in svilup sumegliant, ma gist cuntrari: “begl” signifitga l’entir bigl e la “truasch” è mo il recipient. En Surselva dovr’ins uschia il pled “begl” er per la part pitschna dal bigl da vischnanca, duvrada per far laschiva, e ch’è en Surselva per ordinari da lain, entant ch’il bigl per bavrar è da cement. Il pled “truasch” exista bain er en sursilvan, signifitga dentant insatge tut auter, numnadamain in local per metter rauba ch’ins na dovra betg, insatge sumegliant ina remisa u in magazin.

Aspects istorics
Pli baud aveva mintga vischnanca ses funtaner, numnà “aualer” u “avuà da bügl” en Engiadina, “guea truasch” en Surmeir e “ugau fontauna” en Surselva. Quai era insatgi da la vischnanca che aveva il duair da controllar ils conducts da l’aua e da reglar la partiziun da l’aua sin ils divers bigls en vischnanca. En ils statuts da Tschlin dal 1768 èsi scrit: “L’agualer dess s’inchürar e raguellar diligiaintamaing l’agua, büschens, funtana, chambra, tot que es possibel chiavar sot terra (damai metter sut terra las chanals da lain), plajar aint il cheu dal bügl (cur ch’igl è fraid), vagliar con assistentia, e far tuot que es necessari e bun”. Pajà vegniva il funtaner cun in mez ster ierdi per chasa. Dal 1786 è quest statut vegnì cumplettà: “Ais ordinà et aprobà da finar solum ün agualer, e d’augmentar ün minal üerdi per chasa, cun condiziun et obligo da trar ora ogni daman la glatscha d’ambas duos bügls”. Da quel temp, cur che mintgin saveva cun tge schaschin che l’aua da las funtaunas aveva da vegnir manada fin tar il bigl da la vischnanca, aveva l’aua er dapli valur che ozendi. Ils statuts citads survart entschaivan cun ina frasa simpla, ma significativa: “Non dess ingün büttar agua or bügl”!